Kabeldiewe vermoor wag grusaamDie perseel waar die veiligheidswag vermoor is. (Foto: Verskaf) ŉ Sekerheidswag is Vrydag in die vroeë oggendure grusaam op ’n perseel by ’n rioolplaas in Leslie in Mpumalanga vermoor nadat hy op ’n voorval van kabeldiefstal gereageer het. Kol. Donald Mdhluli, polisiewoordvoerder, sê ’n sekerheidsmaatskappy het vanoggend ’n klagte ontvang oor kabeldiefstal en die betrokke sekerheidswag is uitgestuur om ondersoek in te stel. Patrone is op die toneel gevind. Foto: Verskaf) Die polisie in Leslie is ook ontbied. Hulle het egter met hul aankoms op die sekerheidswag se liggaam afgekom. Die sekerheidswag het “ernstige beserings” aan sy keel gehad en sy persoonlike vuurwapen is moontlik gesteel. Daar is ook patrone op die toneel gevind. ’n Voorlopige ondersoek dui daarop dat ’n elektriese kabel ook vanoggend gesteel is. ’n Saak van moord en kabeldiefstal is sedertdien aanhangig gemaak en die polisie is op die spoor van verdagtes. Lt.genl. Semakaleng Daphney Manamela, die provinsiale polisiekommissaris in Mpumalanga, het intussen die moord op ’n wetstoepassingsbeampte sterk veroordeel. “Ons sal alle beskikbare hulpbronne gebruik om die verdagtes op te spoor en te verseker dat diegene wat by die sekerheidsbeampte se moord betrokke was, aan die pen ry,” sê Manamela.